पाएं अपने शहर की ताज़ा ख़बरें और फ्री ई-पेपरडाउनलोड करें
सदर अस्पताल परिसर में ऑक्सीजन प्लांट के अधिष्ठापन को लेकर फाउंडेशन का कार्य शुरू होगा। सात दिनों में फाउंडेशन का कार्य पूरा होगा। ऑक्सीजन प्लांट के अधिष्ठापन हेतु डीएम कौशल कुमार ने गुरुवार को प्लांट के अधिष्ठापन हेतु सदर अस्पताल परिसर का निरीक्षण कर फाउंडेशन के कार्य को सात दिनों में पूरा करने का निर्देश दिया। कोरोना संक्रमण एवं अन्य गंभीर रोग से ग्रसित मरीजों को ऑक्सीजन उपलब्ध कराने के उद्देश्य से सदर अस्पताल परिसर में ऑक्सीजन प्लांट स्थापित होगा। मालूम हो कि जिला में 500 एमटी ऑक्सीजन प्लांट की स्थापना की मंजूरी प्राप्त हुई है। इसी संदर्भ में डीएम ने प्लांट के अधिष्ठापन को लेकर सदर अस्पताल परिसर में स्थल का निरीक्षण किया। इस अवसर पर उप विकास आयुक्त राजेश कुमार सिंह, विशेष कार्य पदाधिकारी, एनएचएआई के प्रतिनिधि सहित अन्य उपस्थित थे। स्थल चयन के उपरांत डीएम ने एनएचएआई के अधिकारियों से कहा कि आज से ऑक्सीजन प्लांट के अधिष्ठापन हेतु फाउंडेशन का कार्य आरंभ कर दें। अगले सात दिन में उक्त ऑक्सीजन प्लांट के फाउंडेशन का कार्य पूरा होना चाहिए । उक्त ऑक्सीजन प्लांट के सिविल वर्क से संबंधित सभी कार्य एनएचएआई द्वारा किये जाएंगे।
पटेल मैदान में निर्धनों के लिए सामुदायिक किचन
निराश्रित, निर्धन एवं कमजोर वर्ग के व्यक्तियों के लिए निःशुल्क भोजन उपलब्ध कराने के संदर्भ में आपदा प्रबंधन विभाग द्वारा पटेल मैदान, सहरसा में संचालित सामुदायिक किचन का भी डीएम ने निरीक्षण कर आवश्यक दिशा निर्देश दिया। पटेल मैदान स्थित सामुदायिक किचन के माध्यम से निराश्रित, निर्धन एवं कमजोर वर्ग के व्यक्तियों को दोपहर एवं रात्रि में दो समय का निःशुल्क भोजन उपलब्ध कराया जा रहा है।
एंटीजन जांच केन्द्र का भी किया निरीक्षण
ऑक्सीजन प्लांट हेतु स्थल निरीक्षण के बाद डीएम ने सदर अस्पताल के ओपीडी में संचालित एंटीजन जांच केन्द्र का भी जायजा लिया। मुख्य भवन में जांच के कारण हो रही भीड़ एवं इससे उत्पन्न समस्या को देखते हुए ओपीडी से एंटीजन जांच केन्द्र को स्थानानतरित कर सदर अस्पताल मुख्य द्वार के निकट परिजन आश्रय स्थल में एंटीजन टेस्ट का कार्य करने के लिए कहा गया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn